Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2018-05-17):
Ďakujem veľmi pekne. Ja musím povedať, že na úvod sa čudujem teda poslancom, ktorí hovoria, že nič nefunguje na katastri. To je moja taká prvá poznámka. Možnože stačí presne ísť na tie funkcionality, ktorý katastrálny portál poskytuje, a naozaj zistíte, že to, čo ste tu spomínali, aj pán Fecko, aj pani Zemanová, aj Simon Zsolt, naozaj tie dáta sú aktuálne, aktualizujú sa každých 24 hodín a sú dostupné online. Len treba vedieť, kde je potrebné kliknúť, a nie je potrebné vyhľadávať, tak ako vy hovoríte, pol dňa. To je moja taká prvá poznámka na úvod. Pôjdem postupne k jednotlivým poslancom. Pani poslankyňa Zemanová sa nás pýta, prečo neriešime tento konflikt s nájomnými zmluvami? Nájomné zmluvy sa už dnes, tie, ktoré sú dlhšie ako nad päť rokov, sa zapisujú a kataster s nimi nevie urobiť nič iné, len ich zapíše, pretože je to povinnosť vlastníka tam zapísať túto zmluvu. Kataster je len evidenčným orgánom. Druhou takou poznámkou, ktorú mám k pani poslankyni, že aj notári by mali mať prístup a sudcovia by mali mať prístup. No to je tiež veľká vaša hlboká neznalosť, pretože už dnes sudcovia, notári, šéfovia VÚC-iek sú elektronicky pripojení na katastrálny portál a tieto údaje dostávajú, prosím pekne, online. Nech sa páči, môžte sa opýtať všetkých notárnikov a katastrálnikov. Oceňovanie pozemkov. Oceňovanie pozemkov a evidencia bude vychádzať zo zavkladovaných zmlúv. Čiže už to, že vôbec sa začne kataster zaoberať cenami nehnuteľností, to je prvý krok k tomu, aby sme vedeli, aké nehnuteľností, aké ceny obvyklé sa nachádzajú v jednotlivých katastrálnych územiach, a to nielen pozemkov, ale bytov, stavieb a ostatných nehnuteľností. Nielen Slovenská republika, ale aj Česká republika s týmto už začala pred niekoľkými rokmi, sú z toho veľmi pozitívne výsledky. A ja musím povedať, že je potrebné niekde začať. Tak ako Slovenský pozemkový fond za môjho pôsobenia mal k dispozícii cenovú mapu nehnuteľností z Datalanu, ktorá vychádzala ale len z realitných kancelárií, tu to budeme mať priamo zo zavkladovaných kúpnych zmlúv ceny nehnuteľností. A nie je to to, čo si vymyslel kataster, ale je to požiadavka ministerstva financií a Národnej banky Slovenska. Aké by mali byť nejasné ceny, to, čo hovoríte vy? Veď cena je absolútne jasná. Cena bude vychádzať z kúpno-predajnej zmluvy, ktorá pôjde na vklad do katastra nehnuteľností. Tá cena, o čom sa tam dá rozprávať? Cena je podpísaná účastníkmi, je dvojstranný právny akt. Keď sa dohodli, že byt bude stáť 130-tisíc, tak tá cena tam bude zapísaná. Tak ja neviem, aké nejasnosti a pochybnosti pri zápise by sme tam mali mať. To, čo pán Baránik tu mal tu poznámku, to bolo to isté. Tí sudcovia a notári, to máme opäť niečo, čo už máme a čiže nielen notári, ale aj celé daňové úrady a celá verejná správa do katastra nehnuteľností majú prístup, taktiež exekútori, aby som rozšírila tú poznámku, ktorú ste mali. K pánovi Feckovi. Kataster nehnuteľností neeviduje užívacie práva. Eviduje len vlastnícke práva. Ja myslím, Martin, že tebe to vôbec nemusím rozprávať, lebo si roky robil na okresnom úrade, takže o tom tu vôbec nemusíme my polemizovať. Ostatné plochy, ktoré si mal požiadavku, sa rieši vo vyhláške špeciálnym prispôsobením kódom a druhom pozemku. V § 6 odsek 3, ktorý Martin tu dal, že v prípade pochybnosti rozhoduje, že to ide do Bratislavy, všetko je elektronicky, takže ten proces je absolútne rýchly. V dnešnej digitálnej podobe nie je dôležité, že je to duplicitné, ale že má nad tým kontrolu aj ten ústredný orgán, čiže sa to nezapisuje len na okrese, ale samozrejme tuto tieto, nie je to pravda, že je to pomalšie. Naozaj tie elektronické podania a možnosti výmeny informácií sú veľmi rýchle aj medzi jednotlivými úradmi. Ešte to, že je tam duplicita s okresným úradom, že sa zapisujú osobné údaje. Veď predsa aj Úrad geodézie, kartografie a katastra pracuje s osobnými údajmi, tak ich musí zapisovať, tak preto to tam v tom paragrafovom znení predsa je, lebo aj jeden, aj druhý úrad týmito osobnými údajmi disponuje. To, čo Martin tu chcel, že účelom chyby je opraviť chybu a nie zmenu, čiže už to je práve zapracované v tom § 59, ktorý si chcel, ale môžme si to ešte vydiskutovať a samozrejme návrhy, ktoré tu mal Martin Fecko a ktorý má skúsenosti, my prekonzultujeme, tak ako to robíme aj v ostatných našich zákonoch, ktoré predkladáme. Ak budú vecné, vieme sa nimi zaoberať. To, čo takú malú pochvalu, že okresný úrad môže dať spracovávať dáta aj inému okresnému úradu a že to musíme mať priamo v zákone. Je to samozrejme niečo, čo tu nikdy nebolo, že môžme v podstate z jedného okresného úradu presunúť ľudí, aby pracovali na okresnom úrade druhom. Ja si osobne nemyslím, že by to malo byť v zákone, ale, dobre, ak to tu máme, asi nás za to pochválili, je to okej. Je to myslím si, že je manažérska vec každého riadenia, každého rezortného šéfa, ktorý ak vie, že ak na jednom regionálnom pracovisku má toho veľa a druhé má menej, tak je to vecou, aby ten manažér rozhodol aj bez zákona, aby sa tá práca urobila. Ale ak toto pomôže a budeme to mať v zákone, budeme sa tým inšpirovať aj v ostatných zákonoch a predložíme to aj do ostatných zákonov, ktoré sa budú týkať pôdy, aby tá povinnosť bola. Ešte, ešte by som možnože k Martinovi Feckovi, to, že publikujeme v digitálnej podobe, tak to je naozaj niečo, čo sme zrušili už príchod ľudí do tých kamenných úradov. Len naozaj to, že kataster nehnuteľností je potrebné si pozrieť, možnože budeme nejaké školenia robiť pre občanov, alebo možnože nejaké také malé spoty na YouTube. Aj to je možnosť urobiť, aby sa občan vedel orientovať, hoci je, by som povedala, katasterportál veľmi prehľadný. Ešte som chcela takú jednu poznámku, ktorá tu bola, a aj pán Zsolt ju hovoril, jaj, o tých listoch vlastníctva, že platíme za každý list osobitne. Asi si tu nebol, keď som hovorila na úvod, že práve v tomto zákone, ak požiada o súpis nehnuteľností, tak kataster nehnuteľností mu vydá súpis všetkých nehnuteľností na jednom liste, čiže platí sa len za jeden výpis, ako keby súpisný výpis. Takže tento práve návrh zákona, práve na toto myslí. Ja už ani, k tomu ani neviem čo dodať. Ja si myslím, že katastrálny zákon, ktorý je v tejto podobe, pomáha nielen jednoduchšie úradovať, jednoduchšiu a rýchlejšiu implementáciu a administráciu a pomáha hlavne občanovi tejto krajiny, ale tak ako som spomínala, ak niektoré tie pozmeňovacie návrhy budú efektívne, účelné, vieme sa nimi vysporiadať. Práve na to tu máme prvé čítanie, práve preto budeme v parlamentných výboroch, vieme o tom diskutovať. Ďakujem veľmi pekne.